**Odporúčania pre vyberanie poplatkov na podujatiach ZKSM s ohľadom na deti a mládež zo sociálne znevýhodnené prostredia**

Drahí priatelia, vedúci spoločenstiev a organizátori podujatí, chceli by sme vám dať do pozornosti informácie o členoch, ktorých môžeme zaradiť medzi mladých ľudí s menej príležitosťami, ktorí pochádzajú istým spôsobom zo znevýhodneného prostredia.

Ako vedúci spoločenstva najlepšie poznáte situáciu svojich členov a viete ich zaradiť do príslušných kategórií.

Chceli by sme vás pozvať k zohľadneniu týchto skutočností pri výbere poplatkov v rámci podujatí, ktoré organizujete a nižšie uvádzame aj možnosti ako týmto členom uľahčiť podmienky účasti na podujatiach spoločenstva.

Je to zároveň príležitosť ako sa konkrétne priblížiť ľuďom v tvojom spoločenstve, citlivejšie vnímať ich potreby a prejaviť im pozornosť a ochotnú pomoc s láskou.

Pod pojmom sociálne znevýhodnené prostredie sa rozumie také prostredie, ktoré znevýhodňuje dieťa a charakterizujú aspoň tri z nasledovných kritérií:

1. rodina, v ktorej dieťa žije, neplní základné funkcie - socializačno-výchovnú, emocionálnu a ekonomickú,

2. chudoba a hmotná núdza rodiny dieťaťa,

3. aspoň jeden z rodičov dieťaťa je dlhodobo nezamestnaný, patrí k znevýhodneným uchádzačom o zamestnanie,

4. nedostatočné vzdelanie zákonných zástupcov - aspoň jeden z rodičov nemá ukončené základné vzdelanie,

5. nevyhovujúce bytové a hygienické podmienky, v ktorých dieťa vyrastá - absencia miesta na učenie, postele, elektrickej prípojky, pitnej vody, WC,

6. vyučovací jazyk školy je iný ako jazyk, ktorým dieťa hovorí v domácom prostredí,

7. rodina dieťaťa žije v segregovanej komunite,

8. sociálne vylúčenie komunity alebo rodiny dieťaťa z majoritnej spoločnosti.

V prípade, že vašich podujatí sa zúčastňujú tieto deti a mládež, môžete porozmýšľať nad nejakou možnosťou ako im poskytnúť určitú formu finančnej úľavy. Môže to byť napríklad tzv. SÚRODENECKÁ ZĽAVA - v prípade ak jeden zo znevýhodnených členov má súrodenca, môžete pri podujatí uplatniť možnosť súrodeneckej zľavy tým spôsobom, že za každého súrodenca znížite účastnícky poplatok (napr -3 eurá). Ďalšou možnosťou je SYMBOLICKÝ POPLATOK - forma symbolického poplatku podľa finančných možností znevýhodneného člena. Prípadne skúste nájsť nejaké vlastné riešenie - možnosť ako im vyjsť v ústrety tak, aby sa podujatia mohli zúčastniť a financie neboli pre ne prekážkou.

Veľmi vás chceme povzbudiť v tom, aby nedostatok finančných prostriedkov nebol dôvodom, pre ktorý sa niekto nemôže zúčastniť na podujatí. Táto informácia môže byť pre účastníkov uvedená v takomto znení: “Ak by účastnícky poplatok predstavoval jedinú prekážku účasti, prosím kontaktujte nás a skúsime nájsť riešenie.”

Za zohľadnenie týchto skutočností vám ďakujeme!

Tím ZKSM